 **Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - proiect**

**18.01.2018**

Ca urmare a solicitării de emitere a acordului de mediu adresată de SC OMV PETROM SA, cu sediul în București, str. Coralilor, nr. 22, sector 1, înregistrată la Agenţia pentru Protecţia Mediului Bistriţa-Năsăud cu nr. *12350/31.10.2017,* *cu ultima completare la nr. 226/10.01.2018,* în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *17.01.2018*, că proiectul „*Lucrări de curăţare, remediere a solului/subsolului şi reconstrucţia ecologică a amplasamentului - fost depozit produse petroliere Beclean”,* propus a fi amplasat în *oraşul Beclean, str. Obor, nr. 93, județul Bistriţa-Năsăud*, **nu se supune evaluării impactului asupra mediului şi nu se supune evaluării adecvate**.

Justificarea prezentei decizii:

 I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

*a) proiectul intră sub incidenţa HG nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2 la punctul pct. 13, lit. a) orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;*

*b) prin proiect sunt propuse lucrări de excavație a solului/subsolului contaminat, tratarea acestuia, precum și umplerea golurilor rezultate în urma excavării și reconstrucția ecologică a amplasamentului.*

##  În prezent terenul cu suprafața de 9569 m2 este liber de construcții, toate structurile supraterane au fost demolate și îndepărtate (Notificare nr. B/764/18.08.2008 emisă pentru proiectul Demolare depozit produse petroliere).

 *Pentru Depozitul de produse petroliere Beclean, prin adresa nr. 10139/30.10.2014, APM Bistriţa-Năsăud a stabilit obligațiile de mediu ce revin SC OMV PETROM SA București, în cazul procedurii de vânzare de active, pentru teren de folosinţă mai puţin sensibilă (utilizări industriale sau comerciale).*

 *În urma analizei raportului geologic final de investigare și evaluare a poluării mediului geologic și a studiului evaluării de risc elaborate pentru Depozitul de produse petroliere Beclean, înregistrate la APM Bistriţa-Năsăud sub nr. 11000/08.10.2015, s-a stabilit necesitatea refacerii mediului geologic prin remedierea suprafeței poluate (pentru care s-au constatat depășiri ale pragului de intervenție la indicatorul de calitate THP – Total Hidrocarburi din Petrol, pentru tipuri de folosinţe mai puţin sensibile, conform Ord. MAPPM nr. 756/1997 pentru aprobarea reglementării privind evaluarea poluării mediului) – obiectivul de remediere stabilit de APM Bistriţa-Năsăud fiind situarea concentrațiilor finale de poluanți sub pragul de intervenție pentru tipuri de folosinţe mai puţin sensibile, conform Ord. MAPPM nr. 756/1997, respectiv sub 2000 mg/kg s.u..*

 *Proiectul tehnic de curățare, remediere a solului/subsolului și reconstrucție ecologică a amplasamentului prevede următoarele lucrări:*

*- amplasarea organizării de șantier și asigurarea rețelelor de utilități (apă, canalizare, energie electrică) necesare acesteia. Pentru organizarea de șantier se va realiza o platformă balastată de 20 cm grosime, cu dimensiunile de 10 m x 10 m, unde vor fi montate 2 barăci tip șantier cu destinația de birou/ laborator șantier/ magazie/ vestiare/ grup sanitar;*

*- delimitarea și împrejmuirea pe amplasament a zonelor contaminate;*

*- degajarea terenului de vegetație;*

*- pentru monitorizarea calității apei subterane se vor preleva probe din forajele de hidroobservație existente pe amplasament (FM1, FM2, FM3 și F2) pentru analizarea indicatorului THP la începutul, în timpul și la finalizarea lucrărilor;*

*- pe amplasamentul depozitului se va amenaja o platformă de tratare cu S=560 m2. Platforma de tratare se va amenaja pe un radier format din dale de beton prefabricatate cu dimensiunea de 2,0 m x 2,0 m x 0,2 m, așezat pe un strat de pietriș, pachet de impermeabilizare geomembrană în trei straturi (format din 2 membrame și un strat cu geotextil). Platforma va fi marginită pe toate cele patru laturi de rigole betonate și va fi prevăzută cu un bazin de colectare a apelor pluviale și a apelor rezultate din procesul de remediere; apa colectată în bazin se va refolosi în procesele de tratare on-site/in-situ. Rigolele se vor etanşa cu ajutorul geomembranei, ce va fi protejată de material geotextil peste care se vor aşeza dale prefabricate din beton;*

*- se vor supune remedierii 2 suprafețe, zona A și zona B, conform planului de situație anexat proiectului tehnic, cu suprafața totală de 429 m2 și un volum total de sol/subsol contaminat de 880,5 m3, din care 666 m3 se va trata pe platforma de tratare on-site și 214,5 m3 se va trata in-situ:*

 *a) pentru* ***tratarea on-site*** *se va excava solul/subsolul contaminat din zonele A și B, cu volumul total de 666 m3, după cum urmează:*

* + *zona A: 128,0 m2 la cota ±0,0 ÷ -0,5 m (64,0 m3)*
	+ *zona B: 301,0 m2 la cota ±0,0 ÷ -2,0 m (602,0 m3).*

*Tratarea solului/subsolului contaminat on-site se va face prin depunerea acestuia în straturi de 30 cm pe platforma de tratare, aplicarea de material absorbant natural, biodegradabil, pe baza de turbă, pe fiecare strat și stropirea cu soluție tensioactivă de biodegradare (pentru accelerarea biodegradării hidrocarburilor) pe fiecare strat, amestecarea și aerarea acestuia.*

*Verificarea eficienței procesului de biodegradare a solului/subsolului de pe platforma de tratare se va face prin prelevare de probe și analiza concentrațiilor de THP. Biodegradarea se va considera finalizată atunci cand concentrațiile de THP ale probelor ajung sub limita impusă de legislația în vigoare, respectiv sub 2000 mg/kg s.u.;*

*Se vor preleva probe din solul/subsolul excavat astfel: 3 probe (2 probe/500 m3), iar în momentul în care se ajunge la cota de excavare stabilită prin proiect din pereții excavațiilor vor fi prelevate 10 probe, conform Ordin nr. 184/1997 (4 probe din zona A, 4 probe din zona B și 2 probe rezervă pentru eventualele extinderi contaminare), pentru verificarea concentraţiei indicatorului THP.*

*În cazul în care se constată depăşiri ale valorilor admise, prin decizia autorității competente de protecție a mediului se vor continua sau nu lucrările de decontaminare și eventual se va revizui, dacă este cazul, planul de excavare.*

 *b)* ***tratarea in-situ*** *a zonelor A si B contaminate, cu un volum total de 214,5 m3, după cum urmează:*

* + *zona A: 128,0 m2 la cota -0,5 ÷ -1,0 m (64,0 m3)*
	+ *zona B: 301,0 m2 la cota -2,0 ÷ -2,5 m (150,5 m3)*

*Tratarea in-situ a solului/subsolului contaminat constă în scarificarea pe adâncimea tratată, aplicarea de materiale absorbante și stropirea cu soluție biodegradabilă, amestecarea și aerarea acestuia.*

*Monitorizarea procesului de tratare in-situ se va face prin prelevarea de probe și analiza concentrațiilor de THP, înainte de începerea procesului și la o perioadă de 30, 60, 90 și 120 zile, după aplicarea de materiale absorbante și stropirea cu solutie biodegradabilă. Procesul de tratare in-situ se consideră finalizat odată cu atingerea limitei impusă de legislația în vigoare pentru concentrația indicatorului THP.*

*La finalizarea tratării in-situ a solului/subsolului contaminat se va realiza compactarea solului remediat în straturi de 25 cm.*

*- golurile rezultate în urma excavaţiilor vor fi umplute utilizând solul tratat de pe platforma de tratare on-site, iar ca strat final se va așterne sol vegetal necompactat în grosime de 15 cm;*

*- după finalizarea activităților de remediere se vor dezafecta și elimina platforma de tratare, organizarea de șantier, împrejmuirea zonelor contaminate și toate instalațiile și echipamentele de pe amplasament, iar terenul afectat de lucrări va fi nivelat și înierbat;*

*c) proiectul este situat în afara zonelor de protecţie specială sau arie în care standardele de calitate ale mediului, stabilite de legislaţie, au fost depăşite;*

*d) pentru realizarea proiectului nu se utilizează substanțe toxice şi periculoase;*

*e) prin respectarea măsurilor preventive şi de protecţia factorilor de mediu, probabilitatea impactului asupra factorilor de mediu este redusă;*

*f) proiectul a parcurs etapa de evaluare iniţială, din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus;*

*g) anunţul solicitării a fost mediatizat prin afişare la sediul Primăriei orașului Beclean, prin publicare în presa locală şi afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/contestaţii/comentarii din partea publicului interesat.*

II. Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) proiectul propus nu intră sub incidenţa art. 28 din Legea nr. 49/2011 pentru aprobarea, cu modificări, a O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice;*

**Condiţii de realizare a proiectului:**

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în incintă, în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor (direct pe sol, etc.).*

*3. Organizarea de șantier se va face strict în incinta delimitată pentru realizarea proiectului, fără afectarea de suprafețe suplimentare.*

*4. Executantul lucrărilor va împrejmui zona de şantier cu panouri; pe zona perimetrală a incintei şi în exteriorul acesteia vor fi amplasate inscripţionări cu denumirea lucrării şi a executantului acesteia.*

*Gararea utilajelor necesare execuţiei lucrării (buldozere, excavatoare, etc.) se va realiza numai în incinta împrejmuită.*

*Intervenția utilajelor se va face numai în perimetrul stabilit prin proiect; accesul în exteriorul zonei se va produce numai după luarea tuturor măsurilor de prevenire a transportului de sol poluat în afara perimetrului în cauză.*

*5. Pe parcursul execuţiei lucrărilor se vor lua toate măsurile pentru prevenirea poluărilor accidentale, prevenirea generării de disconfort pentru vecinătățile locuite (mai ales zgomot, degajare praf).*

*6. Atât pentru perioada execuţiei lucrărilor se vor lua toate măsurile necesare pentru:*

 *- evitarea scurgerilor accidentale de produse petroliere de la mijloacele de transport utilizate;*

 **-** *evitarea depozitării necontrolate a materialelor folosite şi a deşeurilor rezultate;*

 *- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

*7. Mijloacele de transport şi utilajele folosite vor fi întreţinute corespunzător, pentru a se reduce emisiile de noxe în atmosferă şi scurgerile accidentale de carburanţi/lubrifianţi.*

*8. Se interzice accesul de pe amplasament pe drumurile publice cu utilaje şi mijloace de transport necurăţate.*

*9. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

*10. Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor se va dezafecta zona organizării de şantier, se vor îndepărta atât materialele rămase neutilizate, cât şi deşeurile rezultate în timpul lucrărilor, iar suprafeţele de teren afectate de lucrările de execuţie vor fi aduse la starea iniţială.*

*11. La execuția lucrărilor se vor respecta întocmai cele menționate în memoriul de prezentare – date, parametri – justificare a prezentei decizii.*

*12. La finalizarea investiției titularul va notifica Agenţia pentru Protecţia Mediului Bistriţa-Năsăud și Comisariatul Județean Bistrița-Năsăud al GNM pentru verificarea conformării cu actul de reglementare solicitat.*

**Prezentul act de reglementare este valabil pe toată perioada punerii în aplicare a proiectului cu condiția să nu fie modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului act se sancționează conform prevederilor legale în vigoare.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

 Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

 Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

 Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condițiile cerute de legislația în vigoare, considerându-se că acestea sunt vătămate într-un drept al lor sau într-un interes legitim.

 Soluţionarea cererii se face potrivit dispoziţiilor Legii nr. 554/2004, cu modificările ulterioare.

 Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

 Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

 **Procedura administrativă prealabilă este gratuită**.

 DIRECTOR EXECUTIV, ŞEF SERVICIU

 AVIZE, ACORDURI, AUTORIZAȚII,

biolog-chimist Sever Ioan ROMAN

 ing. Marinela Suciu

 ÎNTOCMIT,

 chim. Georgeta Iușan